دستونک
منظور بسمل
دل ءَ جیڑیت، دپ ءَ دُزیت پرچا؟
گوں بازیں کسّے ءَ چو بیت پرچا؟
دمان ءَ پَتّ ءَ واپینیت پرچا؟
ہما کہ دوست بیت دْروہیت پرچا؟
“گنوک ءَ کُشت تلِہ رینیں نکیکے
کہ روچے یک ہیکے ریت پرچا؟”
دل ءِ چار کُلّ ءِ بانور ءَ بگنداں
منا چہ سیاہی ءَ تْرُسیت پرچا!
نہ مانیت زہم ءِ ٹپّ ءِ گپّ دائم
شِگان باجوئی ءِ مانیت پرچا؟
اے مردم نیم راہ ءَ بار بوج اَنت؟
اے مردم بجّ اِتنت چو زِیت پرچا؟
“بلوچی” دود، دستور ءُ زبانے
بلوچ نادَزرَس ءَ واہیت پرچا!
کُجائے تو؟ کُجا سر سر جنان ئے؟
گنوکیں دل وتا پُرسیت پرچا؟
چراگ ءِ روژنائی آجوی اِنت
اے پروانگ وتا سوچیت پرچا!
من درد ءُ مارگے آں پہ دلے ءَ
منی لوٹوک منا وانیت پرچا!
بلوچ زہگ ءَ نہ بیت اے گپ پولگ
شمے گُد بوتگ اَنت سْیہ پِیت پرچا؟
11 جون 2020